CELEX: 
Language: hu
Date: 2021-12-13 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/40 felhatalmazáson alapuló rendeletnek a kísérő oktatási intézkedések, valamint a támogatást kérelmezők kiválasztása és jóváhagyása tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               E felhatalmazáson alapuló jogi aktus a következőket teszi egyértelművé:
            
            
               ·azok a feltételek, amelyek az 1308/2013/EU európai parlamenti és tanácsi rendelettel létrehozott uniós iskolaprogram keretében az iskolagyümölcs és -zöldség, valamint az iskolatej elosztását támogató kísérő oktatási intézkedésekre vonatkoznak. A többek között a Bizottság által végzett ellenőrzések során nyert tapasztalatok szerint egyes esetekben az oktatási intézmények döntenek arról, hogy egyáltalán végrehajtják-e ezeket az intézkedéseket. Ez nincs összhangban az uniós iskolaprogram szellemiségével, amely szerint a program nem merül ki a termékek elosztásában; 
            
            
               ·a támogatást kérelmezők kiválasztásának feltételei, tekintettel a közbeszerzési szabályokra. A többek között a Bizottság által végzett ellenőrzések során problémákra derült fény a támogatást kérelmezők kiválasztására esetlegesen alkalmazandó közbeszerzési szabályok végrehajtásával kapcsolatban. Bár a közbeszerzési szabályokat anélkül is alkalmazni kell, hogy azokra kifejezetten hivatkoznának, a felhatalmazáson alapuló jogi aktus felhívja a figyelmet rájuk;
            
            
               ·a támogatást kérelmezők jóváhagyásának feltételei, tekintettel az általuk írásban vállalandó kötelezettségekre. A mezőgazdasági termékek biztosításához/elosztásához kapcsolódó támogatási kérelmek esetében néhány további írásos kötelezettségvállalásra van szükség. Ugyanakkor az írásbeli kötelezettségvállalások a mezőgazdasági termékek biztosítását/elosztását és az oktatási intézkedéseket kombináló támogatási kérelmek szempontjából is relevánsak. Hasonlóképpen annak lehetősége, hogy az illetékes hatóságok további írásos kötelezettségvállalásokat követeljenek meg, jelenleg csak az oktatási intézkedésekhez kapcsolódó támogatási kérelmek esetében kerül említésre. Ez azonban más támogatási kérelmek esetében is releváns. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság a 2021. június 17-i, a 2021. szeptember 23-i és a 2021. november 18-i ülésen konzultált a tagállamok szakértőivel a mezőgazdasági piacokkal foglalkozó szakértői csoportnak az állati eredetű termékek ágazata tekintetében illetékes alcsoportjának keretében.
            
            
               A Bizottság a szakértői csoport találkozóinak összehívásakor eljuttatta a felhatalmazáson alapuló jogi aktus tervezetét az Európai Parlamentnek és a Tanácsnak.
            
            
               Az Európai Bizottság a felhatalmazáson alapuló rendelet tervezetét 2021. október 23. és november 20. között közzétette az „Ossza meg velünk véleményét” konzultációs portálján, hogy megismerje a polgárok és az érdekelt felek véleményét. Kilenc érdekelt féltől érkezett visszajelzés. Két érdekelt üdvözölte a módosításokat, egy pedig javaslatokat fogalmazott meg a rendszer tagállami szintű végrehajtásával kapcsolatban. Öt érdekelt fél azt kérte, hogy mind a támogatható termékek körét, mind pedig a kísérő oktatási intézkedéseket terjesszék ki a tejtermékek növényi alapú alternatíváira is. Végezetül az egyik érdekelt fél a nagyobb hatékonyság érdekében további kiigazításokat javasolt, nevezetesen azt, hogy a költségvetés egy részét különítsék el a leginkább rászoruló célcsoportok, egy másik részét pedig az oktatási intézkedések számára. Ezek a kérelmek, illetve javaslatok túlmutatnak e jogi aktus hatályán, mivel az 1308/2013/EU európai parlamenti és tanácsi rendelet által az uniós iskolaprogram kialakítására vonatkozóan meghatározott szabályokat érintik. Ezeket abban a hatásvizsgálatban fogják figyelembe venni, amely a Bizottság által 2023-ban az uniós iskolaprogram felülvizsgálata céljából előterjesztendő javaslatot fogja kísérni, a „termelőtől a fogyasztóig” stratégia keretében végrehajtott fellépés részeként. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus módosítja az (EU) 2017/40 felhatalmazáson alapuló bizottsági rendelet kísérő oktatási intézkedésekről szóló 3. cikkét, a támogatás nyújtásának és a kérelmezők kiválasztásának általános feltételeit megállapító 5. cikkét, valamint a kérelmezők jóváhagyásának feltételeiről rendelkező 6. cikkét.
            
            
               A 3. cikk (1) és (2) bekezdése úgy módosul, hogy pontosítja a kísérő oktatási intézkedések keretében végezhető tevékenységek körét, és annak biztosítására kötelezi a tagállamokat, hogy az uniós iskolaprogramban részt vevő valamennyi gyermek részese lehessen ezeknek az intézkedéseknek. 
            
            
               Az 5. cikk (2) bekezdése annyiban módosul, hogy kifejezetten felhívja a figyelmet arra, hogy az uniós iskolaprogram keretében támogatást kérelmezők kiválasztásakor alkalmazni kell a közbeszerzési szabályokat az értékhatártól függően vagy a 2014/24/EU irányelv, vagy a nemzeti rendelkezések szerint. 
            
            
               A 6. cikkben foglalt azon követelmény, miszerint nyilvántartást kell vezetni a termékeket fogadó oktatási intézmények vagy hatóságok nevéről és címéről, valamint az értékesített vagy biztosított mennyiségekről, átkerül a termékek biztosítására és/vagy elosztására korlátozódó támogatási kérelmeket taglaló bekezdésből az első bekezdésbe, amely az összes támogatási kérelmezőre vonatkozik. Az a lehetőség, hogy az illetékes hatóságok további írásos kötelezettségvállalásokat követeljenek meg a támogatást kérelmezőktől, átkerül a kísérő oktatási intézkedésekhez kapcsolódó támogatási kérelmekről szóló bekezdésből az összes kérelmezőre vonatkozó első bekezdésbe.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.12.13.)
            
            
               az (EU) 2017/40 felhatalmazáson alapuló rendeletnek a kísérő oktatási intézkedések, valamint a támogatást kérelmezők kiválasztása és jóváhagyása tekintetében történő módosításáról
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 24. cikke (1) bekezdésének b) és c) pontjára,
            
            
               mivel:
            
            
               (1)Az (EU) 2017/40 felhatalmazáson alapuló bizottsági rendelet
                  2
                3. cikke meghatározza azon kísérő oktatási intézkedések kialakítására és alkalmazására vonatkozó feltételeket, amelyekről a tagállamoknak az 1308/2013/EU rendelet 23. cikkének (10) bekezdése értelmében gondoskodniuk kell. A jogbiztonság érdekében célszerű a teljesség igénye nélkül felsorolni olyan tevékenységeket, amelyekre az iskolaprogram kísérő oktatási intézkedéseinek keretében sor kerülhet, beleértve azokat az eseteket is, amikor nem kérnek uniós támogatást. Célszerű egyértelművé tenni azt is, hogy az iskolaprogram eredményessé tétele érdekében a tagállamoknak gondoskodniuk kell arról, hogy az iskolagyümölcs és -zöldség, valamint az iskolatej elosztását támogató kísérő oktatási intézkedések az iskolaprogramban részt vevő valamennyi gyermekre kiterjedjenek. Ez a követelmény – összhangban a hatáskörök megosztásával és az egyes tagállamokban az iskolaprogram végrehajtására elfogadott stratégiával – nem érinti a tagállamok oktatási intézményei számára biztosított autonómiát. 
            
            
               (2)Az (EU) 2017/40 felhatalmazáson alapuló rendelet 5. cikkének (2) bekezdése meghatározza a kérelmezők kiválasztásának általános feltételeit. A nemzeti, regionális vagy helyi szinten eljáró tagállamokra a támogatást kérelmezők kiválasztása tekintetében uniós vagy nemzeti közbeszerzési szabályok vonatkozhatnak. A jogbiztonság érdekében helyénvaló egyértelművé tenni, hogy a tagállamoknak gondoskodniuk kell az alkalmazandó közbeszerzési szabályok betartásáról.  
            
            
               (3)Az (EU) 2017/40 felhatalmazáson alapuló rendelet 6. cikke meghatározza a kérelmezők jóváhagyásának feltételeit, valamint azokat a kötelezettségeket is, amelyeket a kérelmezőknek írásban vállalniuk kell. Az említett cikk (2) bekezdése további kötelezettség írásos vállalását írja elő a termékek biztosítására és/vagy elosztására korlátozódó támogatási kérelmek esetében. Ez a kötelezettség azonban abban az esetben is releváns, ha a támogatási kérelmek a termékek biztosítását és/vagy elosztását oktatási intézkedésekkel ötvözik. Az említett cikk (3) bekezdése a kísérő oktatási intézkedésekre korlátozódó támogatási kérelmekre vonatkozik. A cikk említi, hogy az illetékes hatóságok további írásos kötelezettségvállalásokat követelhetnek meg a támogatást kérelmezőktől. Ezt a lehetőséget azonban az összes kérelmező esetére ki kell terjeszteni. Ezért a szóban forgó rendelet 6. cikkét ennek megfelelően módosítani kell. Annak érdekében, hogy a tagállamoknak elegendő idejük legyen a támogatást kérelmezők jóváhagyására vonatkozó eljárások kiigazítására, célszerű úgy rendelkezni, hogy a támogatást kérelmezők jóváhagyására vonatkozó módosított feltételek csak a 2022/2023-as tanévtől legyenek alkalmazandók.
            
            
               (4)Az (EU) 2017/40 felhatalmazáson alapuló rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/40 felhatalmazáson alapuló rendelet a következőképpen módosul:
            
            
               1.A 3. cikk (1) és (2) bekezdésének helyébe a következő szöveg lép:
            
            
               „(1) Az 1308/2013/EU rendelet 23. cikkének (10) bekezdésében említett kísérő oktatási intézkedéseknek közvetlenül kapcsolódniuk kell az iskolaprogram arra irányuló célkitűzéseihez, hogy bizonyos mezőgazdasági termékekből nagyobb mennyiséget fogyasszanak a gyerekek, és egészségesebb étkezési szokások alakuljanak ki a körükben.
            
            
               Ezen intézkedések célja egyrészt az, hogy újrateremtsék a gyermekek kapcsolatát a mezőgazdasággal és megismertessék őket az uniós mezőgazdasági termékek sokféleségével, különös tekintettel a régiójukban előállított termékekre, másrészt pedig az, hogy oktatásban részesítsék őket olyan idevágó kérdésekkel kapcsolatban, mint például az egészséges táplálkozási szokások és azok népegészségügyi következményei, az étrendre vonatkozó nemzeti ajánlások, a helyi élelmiszerláncok, a biogazdálkodás, a fenntartható élelmiszer-termelés és -fogyasztás, illetve az élelmiszer-pazarlás elleni küzdelem; az említett intézkedések kiterjedhetnek az alábbiakra is: 
            
            
               a)gazdaságokban, gyümölcsösök hálózatában, termelői szervezeteknél, tejfeldolgozó egységekben, termelői piacokon, gyümölcs- és zöldségfélék válogatását és csomagolását végző raktárakban, mezőgazdasági témájú múzeumokban tett látogatások és más hasonló tevékenységek; 
            
            
               b)iskolakertek és -gyümölcsösök létesítése és művelése;
            
            
               c)az ételkészítés, a főzés és a kóstoltatások témájában tartott tanórák, gyakorlati foglalkozások, laboratóriumi munka és más hasonló tevékenységek;
            
            
               d)tanórák, szemináriumok, konferenciák, gyakorlati foglalkozások és más hasonló tevékenységek;
            
            
               e)oktatási segédanyagok, versenypályázatok, játékok, oktatási célú vetélkedők, tematikus napok vagy hetek és más hasonló tevékenységek.
            
            
               Amennyiben a kísérő oktatási intézkedések az 1308/2013/EU rendelet 23. cikkének (3), (4) és (5) bekezdésében említettektől eltérő mezőgazdasági termékekre is kiterjednek, az intézkedések keretében lehetőséget kell biztosítani az érintett termékek kóstolására.
            
            
               (2) A tagállamok biztosítják, hogy az iskolaprogramban részt vevő valamennyi gyermek részese lehessen a kísérő oktatási intézkedéseknek. 
            
         
         
            
               Ha az oktatási intézmények rendes iskolai tantervében szerepelnek az iskolaprogram célkitűzéseihez közvetlenül kapcsolódó oktatási intézkedések, illetve ezek egyéb szakpolitikák vagy programok részét képezik, a tagállamok dönthetnek úgy, hogy ezeket az oktatási intézkedéseket az első albekezdés alkalmazásában figyelembe veszik.
            
            
               A kísérő oktatási intézkedéseket nemzeti, regionális, helyi vagy az oktatási intézmények szintjén is meg lehet tervezni és végre lehet hajtani, összhangban a tagállamon belüli hatáskörök megosztásával és az iskolaprogram végrehajtására elfogadott tagállami stratégiával. A tagállamok biztosítják, hogy a programban részt vevő oktatási intézmények megfelelő tájékoztatást kapjanak a kísérő oktatási intézkedésekkel kapcsolatos rendszerről, valamint a rendelkezésre álló anyagokról és eszközökről.” 
            
            
               2.A rendelet 5. cikkének (2) bekezdése a következő albekezdéssel egészül ki:
            
            
               „A támogatást kérelmezők kiválasztásakor a tagállamok biztosítják a hatályos jogszabályoknak, köztük a közbeszerzésre vonatkozó szabályoknak való megfelelést is.”
            
            
               3.A 6. cikk helyébe a következő szöveg lép:
            
            
               „6. cikk
            
            
               A támogatást kérelmezők jóváhagyásának feltételei
            
            
               (1) A támogatás kérelmezőit azon tagállam illetékes hatósága hagyja jóvá, amelyben az az oktatási intézmény található, amelynek részére a termékeket szállítják és/vagy elosztják. A jóváhagyás feltétele, hogy a kérelmező írásban vállalja a következő kötelezettségek teljesítését:
            
            
               a)az iskolaprogram keretében az Unió által finanszírozott termékeket azon oktatási intézmény vagy intézmények tanulói számára kínálja fel fogyasztásra, amely intézmény(ek) kapcsán a támogatást igényeli;
            
            
               b)a kísérő oktatási intézkedésekre, a program nyomon követésére, értékelésére és népszerűsítésére megítélt támogatást az iskolaprogram céljainak megfelelően, illetve, amennyiben a kísérő oktatási intézkedések egészségügyi és táplálkozási témákat érintenek, az érintett korcsoportra vonatkozó nemzeti egészségügyi tanácsokkal és étrendi ajánlásokkal összhangban használja fel;
            
            
               c)visszafizeti az érintett mennyiségekre jogosulatlanul kapott támogatást, amennyiben megállapítást nyer, hogy a termékeket nem osztották ki a gyermekeknek, vagy hogy azok uniós finanszírozásból nem támogathatók;
            
            
               d)visszafizeti a kísérő oktatási intézkedésekre, valamint a nyomonkövetési, értékelési és népszerűsítési intézkedésekre jogosulatlanul kapott támogatást, amennyiben megállapítást nyer, hogy az adott intézkedések vagy tevékenységek nem kerültek megfelelő módon végrehajtásra;
            
            
               e)az igazoló dokumentumokat kérésre az illetékes hatóság rendelkezésére bocsátja;
            
            
               f)aláveti magát bármely, az illetékes hatóság által szükségesnek tartott ellenőrzésnek, különös tekintettel a nyilvántartások részletes vizsgálatára és a fizikai ellenőrzésre;
            
            
               g)nyilvántartást vezet azon oktatási intézmények vagy oktatási hatóságok nevéről és címéről, amelyeknek eljuttatja termékeit, valamint a kérelmező által – amennyiben az nem oktatási intézmény – értékesített vagy biztosított konkrét termékek mennyiségéről.
            
            
               Az illetékes hatóság további írásos kötelezettségvállalásokat is megkövetelhet a kérelmezőktől.
            
            
               Amennyiben a támogatási kérelmek a közbeszerzési eljárások hatálya alá tartozó tevékenységekre vonatkoznak, a tagállamok azokat jóváhagyottnak tekinthetik, ha az első és második albekezdésben meghatározott kötelezettségvállalások szerepelnek a közbeszerzési eljárásokban való részvétel feltételei között.
            
            
               (2) A termékek biztosítására és/vagy elosztására korlátozódó támogatást kérelmezők esetében az (1) bekezdés b) és d) pontját nem kell alkalmazni. 
            
            
               (3) A kísérő oktatási intézkedésekre korlátozódó támogatást kérelmezők esetében az (1) bekezdés a), c) és g) pontját nem kell alkalmazni.
            
            
               (4) A nyomonkövetési, értékelési és népszerűsítési intézkedésekre korlátozódó támogatást kérelmezők esetében az (1) bekezdés a), c) és g) pontját nem kell alkalmazni.
            
         
         
            
               (5) Az (EU) 2016/247 felhatalmazáson alapuló rendelet szerinti iskolagyümölcs- és iskolazöldség-program és/vagy a 657/2008/EK rendelet szerinti iskolatej-program keretében megadott jóváhagyásokat változatlan kritériumok és feltételek esetében a tagállamok érvényesnek tekinthetik.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Az 1. cikk 3. pontja a 2022/2023-as tanévtől alkalmazandó a támogatásra.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.12.13.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 347., 2013.12.20., 671. o. 
               
               
                  
                     (2)
                  
                        A Bizottság (EU) 2017/40 felhatalmazáson alapuló rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő kiegészítéséről és a 907/2014/EU felhatalmazáson alapuló bizottsági rendelet módosításáról (HL L 5., 2017.1.10., 11. o.).